CELEX: 32019R0462
Language: mt
Date: 2019-01-30 00:00:00
Title: Regolament Delegat tal-Kummissjoni (UE) 2019/462 tat-30 ta' Jannar 2019 li jemenda r-Regolament Delegat (UE) 2017/1799 fir-rigward tal-eżenzjoni tal-Bank of England mir-rekwiżiti ta' trasparenza ta' qabel u wara n-negozjar tar-Regolament (UE) Nru 600/2014 tal-Parlament Ewropew u tal-Kunsill (Test b'rilevanza għaż-ŻEE.)

22.3.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 80/13
               
            
         REGOLAMENT DELEGAT TAL-KUMMISSJONI (UE) 2019/462
         tat-30 ta' Jannar 2019
         li jemenda r-Regolament Delegat (UE) 2017/1799 fir-rigward tal-eżenzjoni tal-Bank of England mir-rekwiżiti ta' trasparenza ta' qabel u wara n-negozjar tar-Regolament (UE) Nru 600/2014 tal-Parlament Ewropew u tal-Kunsill
         (Test b'rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 600/2014 tal-Parlament Ewropew u tal-Kunsill tal-15 ta' Mejju 2014 dwar is-swieq tal-istrumenti finanzjarji u li jemenda r-Regolament (UE) Nru 648/2012 (1), u b'mod partikolari l-Artikolu 1(9) tiegħu,
         Billi:
         
                     (1)
                  
                  
                     It-tranżazzjonijiet fejn il-membri tas-Sistema Ewropea ta' Banek Ċentrali (SEBĊ) ikunu kontropartijiet huma eżentati mir-rekwiżiti ta' trasparenza tan-negozjar skont l-Artikolu 1(6) tar-Regolament (UE) Nru 600/2014 sakemm dawn it-tranżazzjonijiet isegwu l-politika monetarja, tal-kambju jew tal-istabbiltà finanzjarja.
                  
               
                     (2)
                  
                  
                     Din l-eżenzjoni mill-kamp ta' applikazzjoni tar-Regolament (UE) Nru 600/2014 tista' tiġi estiża, f'konformità mal-Artikolu 1(9) ta' dak ir-Regolament, għal banek ċentrali ta' pajjiżi terzi kif ukoll għall-Bank għall-Ħlasijiet Internazzjonali.
                  
               
                     (3)
                  
                  
                     Il-lista ta' banek ċentrali ta' pajjiżi terzi eżentati stabbilita fir-Regolament Delegat (UE) 2017/1799 (2) jenħtieġ li tiġi aġġornata, fosthom bil-għan li testendi, fejn xieraq, il-kamp ta' applikazzjoni tal-eżenzjoni stipulata fl-Artikolu 1(6) tar-Regolament (UE) Nru 600/2014 għal banek ċentrali oħrajn ta' pajjiżi terzi.
                  
               
                     (4)
                  
                  
                     Fid-29 ta' Marzu 2017, ir-Renju Unit issottometta n-notifika tal-intenzjoni tiegħu li joħroġ mill-Unjoni, skont l-Artikolu 50 tat-Trattat dwar l-Unjoni Ewropea. It-Trattati ma jibqgħux japplikaw għar-Renju Unit mid-data tad-dħul fis-seħħ ta' ftehim dwar il-ħruġ jew, fin-nuqqas ta' dan, sentejn wara li tkun saret in-notifika, sakemm il-Kunsill Ewropew, bi ftehim mar-Renju Unit, ma jiddeċidix b'mod unanimu li jestendi dan il-perjodu.
                  
               
                     (5)
                  
                  
                     Il-ftehim dwar il-ħruġ kif miftiehem bejn in-negozjaturi fih arranġamenti għall-applikazzjoni ta' dispożizzjonijiet tad-dritt tal-Unjoni għal u ġewwa r-Renju Unit lil hinn mid-data li fiha jieqfu japplikaw it-Trattati għar-Renju Unit. Jekk il-ftehim jidħol fis-seħħ, ir-Regolament (UE) Nru 600/2014, inkluża l-eżenzjoni prevista fl-Artikolu 1(6) ta' dak ir-Regolament, japplika għal u ġewwa r-Renju Unit matul il-perjodu ta' tranżizzjoni skont dak il-ftehim u jieqaf japplika fi tmiem dak il-perjodu.
                  
               
                     (6)
                  
                  
                     Fin-nuqqas ta' xi dispożizzjonijiet speċjali, minħabba l-ħruġ tar-Renju Unit mill-Unjoni, il-Bank of England ma jibqax jibbenefika mill-eżenzjoni eżistenti sakemm ma jkunx inkluż fil-lista tal-banek ċentrali ta' pajjiżi terzi eżentati.
                  
               
                     (7)
                  
                  
                     Fid-dawl tal-informazzjoni rċevuta mingħand ir-Renju Unit, il-Kummissjoni ħejjiet u ppreżentat rapport lill-Parlament Ewropew u lill-Kunsill li jivvaluta t-trattament internazzjonali tal-Bank of England. Dak ir-rapport (3) ikkonkluda li jkun xieraq li l-bank ċentrali tar-Renju Unit jingħata eżenzjoni mir-rekwiżiti ta' trasparenza ta' qabel u wara n-negozjar tar-Regolament (UE) Nru 600/2014. Għalhekk, il-Bank of England jenħtieġ li jiġi inkluż fil-lista tal-banek ċentrali eżentati prevista fir-Regolament Delegat (UE) 2017/1799.
                  
               
                     (8)
                  
                  
                     L-awtoritajiet tar-Renju Unit ipprovdew garanziji dwar l-istatus, id-drittjiet u l-obbligi tal-membri tas-SEBĊ inkluż l-intenzjoni tagħhom li jagħtu lill-membri tas-SEBĊ li jwettqu politika monetarja, tal-kambju u tal-istabbiltà finanzjarja, eżenzjoni komparabbli ma' dik provduta fl-Artikolu 1(6) tar-Regolament (UE) Nru 600/2014.
                  
               
                     (9)
                  
                  
                     Għalhekk, ir-Regolament Delegat tal-Kummissjoni (UE) 2017/1799 jenħtieġ li jiġi emendat kif xieraq.
                  
               
                     (10)
                  
                  
                     Il-Kummissjoni tkompli timmonitorja fuq bażi regolari t-trattament ta' dawk il-banek ċentrali u korpi pubbliċi eżentati mir-rekwiżiti ta' trasparenza fin-negozju previsti fil-lista tal-Anness tar-Regolament Delegat tal-Kummissjoni (UE) 2017/1799. Dik il-lista tista' tiġi aġġornata fid-dawl tal-iżvilupp tal-arranġamenti regolatorji f'dawk il-pajjiżi terzi u tqis kull sors rilevanti u ġdid ta' informazzjoni. Din ir-rivalutazzjoni tista' twassal għat-tneħħija ta' ċerti pajjiżi terzi mil-lista ta' entitajiet eżentati.
                  
               
                     (11)
                  
                  
                     Dan ir-Regolament għandu jidħol fis-seħħ b'mod urġenti u għandu japplika mill-jum wara dak li fih ir-Regolament (UE) Nru 600/2014 jieqaf japplika għal u ġewwa r-Renju Unit.
                  
               ADOTTAT DAN IR-REGOLAMENT:
         
            Artikolu 1
            L-Anness I tar-Regolament Delegat (UE) 2017/1799 huwa sostitwit bit-test fl-Anness ta' dan ir-Regolament.
         
         
            Artikolu 2
            Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f' Il-Ġurnal Uffiċjali tal-Unjoni Ewropea.
            Għandu japplika mill-jum ta' wara dak li fih ir-Regolament ta' Implimentazzjoni (UE) Nru 600/2014 ma jibqax japplika fi u għar-Renju Unit.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-30 ta' Jannar 2019.
            
               
                  Għall-Kummissjoni
               
               
                  Il-President
               
               Jean-Claude JUNCKER
            
         
         
            (1)  ĠU L 173, 12.6.2014, p. 84.
         
            (2)  Ir-Regolament Delegat tal-Kummissjoni (UE) 2017/1799 tat-12 ta' Ġunju 2017 li jissupplimenta r-Regolament (UE) Nru 600/2014 tal-Parlament Ewropew u tal-Kunsill fir-rigward tal-eżenzjoni ta' ċerti banek ċentrali ta' pajjiżi terzi waqt it-twettiq tagħhom ta' politika monetarja, tal-kambju u tal-istabilità finanzjarja minn rekwiżiti ta' trasparenza ta' qabel u wara n-negozjar (ĠU L 259, 7.10.2017, p. 11).
         
            (3)  Ir-Rapport tal-Kummissjoni lill-Parlament Ewropew u lill-Kunsill dwar l-eżenzjoni tal-Bank Ċentrali tar-Renju Unit (“Bank of England”) skont ir-Regolament dwar is-Swieq tal-Istrumenti Finanzjarji (MiFIR) (COM(2019) 69).
      
      
         
            ANNESS
            
               
                  
                     “ANNESS
                     
                                 1.
                              
                              
                                 L-Awstralja:
                                 
                                             —
                                          
                                          
                                             Il-Bank tar-Riżerva tal-Awstralja;
                                          
                                       
                           
                                 2.
                              
                              
                                 Il-Brażil:
                                 
                                             —
                                          
                                          
                                             Il-Bank Ċentrali tal-Brażil;
                                          
                                       
                           
                                 3.
                              
                              
                                 Il-Kanada:
                                 
                                             —
                                          
                                          
                                             Il-Bank tal-Kanada;
                                          
                                       
                           
                                 4.
                              
                              
                                 Ir-Reġjun Amministrattiv Speċjali ta' Hong Kong:
                                 
                                             —
                                          
                                          
                                             L-Awtorità Monetarja ta' Ħong Kong;
                                          
                                       
                           
                                 5.
                              
                              
                                 L-Indja:
                                 
                                             —
                                          
                                          
                                             Il-Bank tar-Riżerva tal-Indja;
                                          
                                       
                           
                                 6.
                              
                              
                                 Il-Ġappun:
                                 
                                             —
                                          
                                          
                                             Il-Bank tal-Ġappun;
                                          
                                       
                           
                                 7.
                              
                              
                                 Il-Messiku:
                                 
                                             —
                                          
                                          
                                             Il-Bank tal-Messiku;
                                          
                                       
                           
                                 8.
                              
                              
                                 Ir-Repubblika tal-Korea:
                                 
                                             —
                                          
                                          
                                             Il-Bank tal-Korea;
                                          
                                       
                           
                                 9.
                              
                              
                                 Singapor:
                                 
                                             —
                                          
                                          
                                             L-Awtorità Monetarja ta' Singapore;
                                          
                                       
                           
                                 10.
                              
                              
                                 L-Iżvizzera:
                                 
                                             —
                                          
                                          
                                             Il-Bank Nazzjonali Żvizzeru;
                                          
                                       
                           
                                 11.
                              
                              
                                 It-Turkija:
                                 
                                             —
                                          
                                          
                                             Il-Bank Ċentrali tar-Repubblika tat-Turkija;
                                          
                                       
                           
                                 12.
                              
                              
                                 Ir-Renju Unit:
                                 
                                             —
                                          
                                          
                                             Il-Bank of England;
                                          
                                       
                           
                                 13.
                              
                              
                                 L-Istati Uniti tal-Amerka:
                                 
                                             —
                                          
                                          
                                             Is-Sistema ta' Riżerva Federali;
                                          
                                       
                                             —
                                          
                                          
                                             Il-Bank għall-Ħlasijiet Internazzjonali.
                                          
                                       
                           
               ”